2 की मौत, नार्वे टीम के होटल के पास हुई फायरिंग; टूर्नामेंट पर असर नहीं
New Zealand Auckland Shooting - 2 Killed, 6 Injured. न्यूजीलैंड के ऑकलैंड में गुरुवार को विमन्स फीफा वर्ल्ड कप शुरू होने से कुछ घंटे पहले गोलीबारी हुई। इसमें 2 लोगों की मौत हो गई।एक कंस्ट्रक्शन साइट पर हुई घटना में पुलिसकर्मी सहित करीब 6 लोग घायल हुए
न्यूजीलैंड के ऑकलैंड में गुरुवार को विमन्स फीफा वर्ल्ड कप शुरू होने से कुछ घंटे पहले गोलीबारी हुई। इसमें 2 लोगों की मौत हो गई। फायरिंग में पुलिसकर्मी सहित 6 लोग घायल हुए। BBC के मुताबिक, फायरिंग करने वाले व्यक्ति की भी मौत हो गई।
PM क्रिस हिपकिंस ने कहा कि यह आतंकी हमला नहीं है। उन्होंने कहा- ये राष्ट्रीय सुरक्षा पर खतरे से जुड़ा मामला नहीं है। टूर्नामेंट योजना के अनुसार शुरू होगा। रॉयटर्स के मुताबिक, गोलीबारी उस होटल के पास हुई जहां नॉर्वे के खिलाड़ियों को ठहराया गया है। कई खिलाड़ियों ने सोशल मीडिया पर सलामती की जानकारी दी है।
शूटिंग के बाद टूर्नामेंट से जुड़ा फैन ईवेंट कैंसिल
फायरिंग के बाद शहर में होने वाले एक फैन ईवेंट को कैंसिल कर दिया गया। इटली की टीम की ट्रेनिंग में देरी हुई, क्योंकि खिलाड़ियों को कुछ समय तक होटल से बाहर नहीं निकलने के आदेश मिले थे।
अमेरिकी दूतावास ने अपने खिलाड़ियों के सकुशल होने की जानकारी दी। उन्होंने कहा- वर्ल्ड कप की ओपनिंग सेरेमनी में प्रेसिडेंशियल डेलिगेशन का नेतृत्व करने वाले उप-राष्ट्रपति कमला हैरिस के पति डगलस एम्हॉफ सभी खिलाड़ियों के साथ सुरक्षित हैं।
फीफा ने कहा- हमें पूरे मामले के बारे में बताया गया है। इसका टूर्नामेंट के शेड्यूल पर असर नहीं पडे़गा। ओपनिंग मैच रात में अपने शेड्यूल के हिसाब से ही शुरू होगा।
शूटर के पास थी शॉट गन
रॉयटर्स के मुताबिक, पुलिस ने बताया कि शूटर के पास पंप एक्शन शॉट गन थी। उन्हें बिल्डिंग में गोली चलने की खबर मिली थी। इसका बाद पुलिस की टीम वहां पहुंची तो शूटर लिफ्ट एरिया में चला गया। इसके बाद आरोपी ने कई गोलियां चलाईं और थोड़ी देर बाद वहां से उसका शव बरामद हुआ। आरोपी की उम्र 24 साल के आसपास बताई जा रही है। फिलहाल बिल्डिंग के कुछ दूर तक इलाके में भारी पुलिसबल तैनात है।
20 अगस्त तक चलेगा टूर्नामेंट, नॉर्वे-न्यूजीलैंड के बीच ओपनिंग मैच
ऑकलैंड में गुरुवार से नौंवां महिला फीफा वर्ल्ड कप शुरू होने वाला है। इसकी मेजबानी ऑस्ट्रेलिया और न्यूजीलैंड कर रहे हैं। टूर्नामेंट के लिए शहर में हजारों खिलाड़ी मौजूद हैं। न्यूजीलैंड की महिला फुटबॉल टीम गुरुवार शाम 7 बजे (लोकल समय के मुताबिक) नॉर्वे के खिलाफ शहर के ईडन पार्क में टूर्नामेंट की शुरुआत करेगी।
इस बार कुल 32 टीमें फीफा वर्ल्ड कप में हिस्सा ले रही हैं। इस मेगा इवेंट का खिताबी मुकाबला 20 अगस्त को सिडनी ओलंपिक स्टेडियम में खेला जाएगा। ये पहली बार है जब 2 देश मिलकर महिला फीफा वर्ल्ड कप की मेजबानी कर रहे हैं। टूर्नामेंट में कुल 10 स्टेडियम में 64 मैच खेले जाएंगे।
इस बार प्राइज मनी 900 करोड़ रुपए से ज्यादा
ऑस्ट्रेलिया के 6 स्टेडियम सिडनी, मेलबर्न, पर्थ, ब्रिस्बेन और एडिलेड और न्यूजीलैंड के 4 स्टेडियम ऑकलैंड, वेलिंगटन, डुनेडिन और हैमिल्टन में मैच खेले जाएंगे। पिछले 2 बार से अमेरिका की टीम खिताब जीतती आई है। उसने सबसे ज्यादा 4 बार खिताब जीता है। इस बार टीम की नजर हैट्रिक पर होगी।
इस बार प्राइज मनी 110 मिलियन डॉलर, यानी 900 करोड़ रुपए से ज्यादा रखी गई है, जिसे सभी टीमों में बांटा जाएगा। खिताब जीतने वाली टीम को ट्रॉफी के साथ 86 करोड़ रुपए की इनामी राशि मिलेगी।
